००७ सालको परिवर्तनसँगै नेपाली सेनालाई ‘रिफर्म’ गर्ने भनेर भित्र्याइएको भारतीय मिलिटरी मिसन आफ्नो कार्य पूरा गरेपछि भारत फर्किन मानेको थिएन । उल्टै ००९ सालमा आएर उसले नेपालका उत्तरी सीमामा चेकपोस्ट नै खडा गर्‍यो । तत्कालीन प्रधानमन्त्री टंकप्रसाद आचार्यदेखि बीपी कोइरालासम्मले त्यसको विरोध गरे । तर, कसैले पनि भारतीय चेकपोस्ट र मिलिटरी मिसनलाई हटाउन सकेनन् । त्यसलाई हटाउनेबारेमा पहलकदमी लिएनन् ।
